Havearbejde endte søndag aften med en alvorlig ulykke for en 53-årig kvinde i Klitmøller. Sammen med sin mand var hun igang med at hugge noget buskads op ved hjælp af en flishugger, ægteparret havde fået stillet til rådighed. Det oplyser vagtchef ved Midt- og Vestjyllands Politi, Bjarne Askholm. Under arbejdet fik kvinden sin højre arm ind i flishuggeren og mistede armen, helt op til overarmen. Nordjyllands Beredskab brugte herefter en hel time på at få kvinden fri. - Det burde ikke kunne ske. Men et eller andet må have sat sig fast og har trukket hendes højre arm ind. Måske en handske eller lignende, forklarer vagtchefen. Maskinen er nu dækket af og der er sat afspærring på, indtil Arbejdstilsynet i morgen kommer for at se på stedet. Bjarne Askholm opfordrer til at man passer gevaldigt på, når man arbejder med maskiner, der kan være potentielt farlige. - Et lille øjebliks uopmærksomhed kan gå grumme galt, understreger han og fortæller, at når vejret er godt, sker der ofte flere ulykker. Kvinden, som er fra lokalområdet, blev efterfølgende fløjet til sygehuset i Aalborg med helikopter.

Opsummering:
En kvinde i Klitmøller mistede søndag aften armen i en flishugger.